[{"text_idx": "#000000", "text": "Diweddariad am y ras 2022"}, {"text_idx": "#000003", "text": "Lleoedd ychwanegol wedi\u2019u cyhoeddi ar gyfer ras 2022 \u2013 mae amser i chi gofrestru o hyd!"}, {"text_idx": "#000005", "text": "Bythefnos yn unig sydd ar o\u0302l i bobl sy\u2019n dwlu ar ffitrwydd a chodi arian i elusennau gyflwyno\u2019u ceisiadau ar gyfer 10k Bae Abertawe Admiral eleni."}, {"text_idx": "#000006", "text": "Cyngor Abertawe sy\u2019n gyfrifol am y digwyddiad, sy\u2019n cael ei noddi gan Admiral. Yn ogystal a\u0302\u2019r ras 10k, bydd rasys iau 1k a 3k ynghyd a\u0302 ras 10k mewn cadair olwyn. Disgwylir i oddeutu 5,000 o bobl gymryd rhan yn y ras boblogaidd hon unwaith eto eleni."}, {"text_idx": "#000008", "text": "\u201cGyda golygfeydd prydferth Bae Abertawe yn y cefndir a\u2019r ras yn cael ei rhedeg ar lwybr gwastad, mae\u2019r digwyddiad arobryn hwn hefyd yn cynnwys rasys i blant sy\u2019n rhoi cyflwyniad perffaith i redeg ar y ffordd iddynt.\u201d"}, {"text_idx": "#000010", "text": "\u201cMae\u2019r bobl sy\u2019n cymryd rhan yn y ras yn gadarnhaol iawn am y profiad oherwydd safon trefnu a rheoli\u2019r ras ac oherwydd y gefnogaeth maent yn ei derbyn gan y cannoedd o bobl sy\u2019n bresennol ar hyd y llwybr."}, {"text_idx": "#000011", "text": "\u201cGyda\u2019r dyddiad cau ar ddiwedd mis Awst, hoffwn annog unrhyw un sydd a\u0302 diddordeb mewn cymryd rhan yn nigwyddiad eleni i gofrestru cyn gynted a\u0302 phosib i osgoi cael eich siomi. Hyn a hyn o leoedd sydd ar o\u0302l ac mae\u2019r ras bob amser yn llawn, yn aml cyn y dyddiad cau.\u201d"}, {"text_idx": "#000013", "text": "\u201cMae\u2019n wych gweld cynifer o bobl yn dod at ei gilydd i gymryd rhan, o athletwyr proffesiynol i\u2019r rheini sy\u2019n rhoi cynnig arni am y tro cyntaf. Mae dros 200 o weithwyr Admiral wedi cofrestru ar gyfer yr her ac maent yn edrych ymlaen at ddigwyddiad gwych arall. Pob lwc i bawb a fydd yn cymryd rhan!\u201d"}, {"text_idx": "#000014", "text": "Mae gan redwyr tan 31 Awst i wneud cais ar-lein"}, {"text_idx": "#000017", "text": "Dros yr ychydig wythnosau nesaf i ddathlu ein pen-blwydd yn 40 oed, bydd Nigel Jones, sydd wedi bod yn Gyfarwyddwr Rasys 10k Cyngor Abertawe ers 1986, yn archwilio\u2019i archif 10k helaeth ac yn siarad a\u0302 rhai o\u2019r bobl allweddol sydd wedi bod yn rhan o\u2019r ras dros y blynyddoedd."}, {"text_idx": "#000019", "text": "Mae ein hail erthygl gan David Flynn, cyfarwyddwr y ras 10k Bae Abertawe wreiddiol ym 1981..."}, {"text_idx": "#000020", "text": "Yn dilyn llwyddiant mawr y Marathon Llundain cychwynnol yng ngwanwyn 1981, cynigodd Cyfarwyddwr Datblygu Economaidd Cyngor Abertawe ar y pryd, Roger Warren-Evans, y dylai cyngor y ddinas gynnal marathon i dorf o gyfranogwyr i helpu i hyrwyddo\u2019r ddinas."}, {"text_idx": "#000021", "text": "Rhan o\u2019m swydd fel Cynorthwy-ydd Chwaraeon ar y pryd, oedd trefnu Pencampwriaethau Dinesig y Cyngor gan gynnwys ras hwyl Calan Mai flynyddol, y rhoddais fywyd newydd iddi trwy ei hyrwyddo\u2019n eang fel ras hwyl yng ngwir ystyr y gair. A minnau\u2019n rhedwr cystadleuol, fy nghyfrifoldeb i a\u2019m rheolwr llinell, J Andrew Reid, oedd ystyried ymarferoldeb cynnal digwyddiad o\u2019r fath yn Abertawe."}, {"text_idx": "#000022", "text": "Daeth yn amlwg yn fuan nad oedd llwybr addas o fewn ffiniau\u2019r ddinas, felly dechreuon ni drafodaethau gyda Chyngor Castell-nedd er mwyn cynnal digwyddiad ar y cyd gyda llwybr arfaethedig gan ddefnyddio Mumbles Road/Promena\u0302d, A4067 a\u2019r A483 yn Abertawe ac yna ymlaen ar hyd yr A483 (Jersey a\u2019r A48 yng Nghastell-nedd a Phort Talbot."}, {"text_idx": "#000023", "text": "Wrth i ymarferoldeb y digwyddiad gael ei drafod mewn nifer o gyfarfodydd, cynhaliwyd hanner marathon \u201cprawf\u201d yng Nghastell-nedd o gaeau chwarae Cwrt Herbert i fyny ac o gwmpas cwrs heriol iawn hyd at y Creunant ac yn o\u0302l i Gastell-nedd trwy rai ffyrdd cefn."}, {"text_idx": "#000024", "text": "Ni ddefnyddiwyd y cwrs hwn byth eto ond roedd yn rhagflaenydd i hanner marathon Castell-nedd llwyddiannus iawn a ddechreuodd yn Llandarcy (Gellir gweld fideo o ddigwyddiad 1986 ar YouTube)."}, {"text_idx": "#000025", "text": "Yma mae\u2019r stori\u2019n datblygu a chafwyd y syniad o ras 10k Bae Abertawe."}, {"text_idx": "#000026", "text": "Roedd grw\u0302p o Harriers Abertawe a oedd yn fy nghynnwys i, Steve \u201cJock\u201d Seaman a Gerry Batty a John Collins, sydd bellach wedi marw, yn cael peint ar o\u0302l noson hyfforddi yn y clwb a chododd pwnc y marathon a theimlwyd nad oedd isadeiledd addas ar gyfer trefnu marathon yn Abertawe i\u2019r raddfa yr oedd y cyngor yn ei ddymuno ac wedyn trafodwyd pellterau eraill."}, {"text_idx": "#000027", "text": "Roedd John Collins wedi bod yn un o aelodau sefydlu Cynghrair Traws Gwlad hynod lwyddiannus Gwent (a ailenwyd yn Gynghrair Traws Gwlad Gwent JH Collins yn ddiweddar) ac roedd Gerry Batty yn un o sylfaenwyr Cynghrair Traws Gwlad boblogaidd Gorllewin Morgannwg, felly roedd gan y ddau brofiad gwych ac mae\u2019r ddwy gynghrair yn parhau i fod yn llwyddiannus hyd heddiw. Rwy\u2019n credu bod Gerry, a oedd yn gweithio yn y Gofrestrfa Tir, ac a oedd bob amser yn edrych ar fapiau ar gyfer rasys hyfforddi amrywiol, wedi awgrymu ras allan yn o\u0302l ac ymlaen o gae criced a rygbi San Helen i\u2019r Mwmbwls \u2013 llwybr hyfforddi a ddefnyddir yn rheolaidd hyd heddiw."}, {"text_idx": "#000029", "text": "Dwi ddim am fynd i fanylion y cynllunio, ond mae\u2019n werth nodi nad oedd Mumbles Road erioed wedi bod ar gau i draffig ar gyfer digwyddiad o\u2019r fath o\u2019r blaen, ond ar o\u0302l sawl cyfarfod gyda\u2019r Swyddog Diogelwch Ffyrdd, Elwyn Davies, tad Stuart Davies, Capten Rygbi Abertawe a Chapten Rygbi Cymru\u2019r dyfodol, rhoddodd Adran Priffyrdd Gorllewin Morgannwg gymeradwyaeth i gau\u2019r ffyrdd a dechreuodd y gwaith ar gynllunio\u2019r ras 10k Bae Abertawe gyntaf o ddifri."}, {"text_idx": "#000030", "text": "Roedd y llwybr yn syml, allan i\u2019r Mwmbwls ar y ffordd ac yn o\u0302l ar hyd y Promena\u0302d, ond yn wahanol i heddiw doedd dim pont droed yn Lido Blackpill felly aeth y llwybr o gwmpas y llyn cychod ac i\u2019r palmant i ailymuno a\u0302\u2019r cwrs."}, {"text_idx": "#000031", "text": "O\u2019r dechrau, y cynllun oedd cynnal ras a ras hwyl a fyddai\u2019n dal prawf amser trwy sicrhau bod y ras o\u2019r ansawdd uchaf fel Marathon Llundain a bod y cwrs yn addas i bawb. Dyma\u2019r adeg y cynhaliwyd rasys hwyl ledled y wlad ac yn aml roedd eu poblogrwydd cychwynnol yn diflannu ar o\u0302l ychydig flynyddoedd."}, {"text_idx": "#000033", "text": "Gweithiodd y strategaeth hon a denwyd rhedwyr o\u2019r safon uchaf i\u2019r ras o bob rhan o\u2019r DU ac mae hyn yn parhau hyd heddiw."}, {"text_idx": "#000034", "text": "Er mwyn hybu ape\u0302l y ras o deithio i Abertawe ymhellach, cynhaliwyd ras 5k wa\u0302dd nos Wener cyn y prif ddigwyddiad yn ail flwyddyn y digwyddiad o gwmpas hen Ganolfan Siopa Dewi Sant. Roedd hyn yn fyrhoedlog oherwydd tranc y ganolfan."}, {"text_idx": "#000035", "text": "Roeddwn i\u2019n Gyfarwyddwr y Ras am 5 mlynedd gyntaf y digwyddiad cyn trosglwyddo\u2019r awenau i Nigel Jones, sy\u2019n parhau i fod yn Gyfarwyddwr y Ras hyd heddiw."}, {"text_idx": "#000043", "text": "Anelu at aur yn ras 10k eiconig Abertawe"}, {"text_idx": "#000045", "text": "Roedd rhedwyr yn anelu at aur yn ras 10k Bae Abertawe Admiral eleni. Roedd y digwyddiad yn fo\u0302r o aur a du gan fod y lliwiau ar gyfer ras eleni\u2019n helpu i nodi pen-blwydd aur y ddinas."}, {"text_idx": "#000047", "text": "Un ogystal ag ennill mynediad am ddim i\u2019r ras, roedd Mark a Gayle hefyd yn gwisgo\u2019n bibiau ras arbennig a\u0302\u2019r rhifau 1969 a 2019 i goffa\u0301u dyddiadau hanner canmlwyddiant y ddinas."}, {"text_idx": "#000048", "text": "Ymunon nhw a\u0302 miloedd o redwyr ar gyfer un o\u2019r digwyddiadau gorau o\u2019i fath yn y DU sy\u2019n denu cefnogwyr a chystadleuwyr o bob cwr o\u2019r DU. Dyma\u2019r ras 10k orau yng Nghymru yn o\u0302l Gwobrau Rhedeg 2019."}, {"text_idx": "#000050", "text": "\u201cMae cwrs 10k Bae Abertawe Admiral yn un gwych sy\u2019n addas i redwyr, gyda rhai o\u2019r golygfeydd mwyaf bendigedig yn unrhyw le yn y DU \u2013 mae\u2019n ddathliad o\u2019n diwylliant chwaraeon.\u201d"}, {"text_idx": "#000052", "text": "Natasha Cockram, o di\u0302m rasio Micky Morris oedd y fenyw gyntaf o Gymru i ennill y 10k ers dechrau\u2019r 1980au."}, {"text_idx": "#000053", "text": "Enillydd y ras i bobl mewn cadair olwyn am y bedwaredd flwyddyn yn olynol oedd Richie Powell, Chwaraeon Anabledd Cymru."}, {"text_idx": "#000054", "text": "Daeth miloedd o bobl i lan mo\u0302r Abertawe ar gyfer y ras 10k lwyddiannus flynyddol"}, {"text_idx": "#000057", "text": "Cymerodd tua 5,000 o redwyr ran yn un o\u2019r digwyddiadau gorau o\u2019i fath yn y DU, gan ddenu cefnogwyr a chystadleuwyr o bob cwr o\u2019r DU."}, {"text_idx": "#000058", "text": "Derbyniodd rhedwyr eleni grysau T gyda\u2019r slogan ysgogiadol canlynol arnynt, \u201cAll you need is the courage to believe in yourself and put one foot in front of the other.\u201d"}, {"text_idx": "#000059", "text": "Dyfyniad yw hwn gan seren rhedeg pellter hir, Kathrine Switzer, sy\u2019n enwog am ei rhedeg a\u2019i gweithrediaeth gymdeithasol dros chwaraeon i fenywod."}, {"text_idx": "#000060", "text": "Ynghyd a\u0302\u2019r ras 10k, cynhelir hefyd rasys iau 1k, 3k a 5k, ras 10k mewn cadair olwyn a sbrint y masgotiaid dros 100m, a enillwyd eleni gan Matt Clowes, a enillodd \u00a3100 ar gyfer ei elusen ddynodedig."}, {"text_idx": "#000062", "text": "\u201cMae ras 10k Bae Abertawe Admiral yn cynnwys cwrs sy\u2019n addas i redwyr ynghyd a\u0302 rhai o\u2019r golygfeydd gorau yn y DU \u2013 mae\u2019n ddathliad go iawn o ddiwylliant chwaraeon Abertawe."}, {"text_idx": "#000063", "text": "\u201cMae\u2019n ddigwyddiad gwych ar gyfer athletwyr eli\u0302t, rhedwyr profiadol a phobl sy\u2019n rhedeg am y tro cyntaf, neu unrhyw un sydd am godi arian ar gyfer elusen neu gyflawni heriau ffitrwydd personol."}, {"text_idx": "#000064", "text": "\u201cRydym yn falch o\u2019r dorf enfawr a ddaeth i wylio ac a ychwanegodd, unwaith eto, at yr ymdeimlad cymunedol a\u2019r awyrgylch teuluol gwych sy\u2019n helpu i ysbrydoli pawb sy\u2019n cymryd rhan.\u201d"}, {"text_idx": "#000065", "text": "Mae\u2019r digwyddiad wedi ennill y wobr arian am y ras 10k orau yn y DU am y ddwy flynedd ddiwethaf yng Ngwobrau Rhedeg y DU. Pleidleisiwyd y rasys iau hefyd yn Ddigwyddiad Gorau i Blant y DU yng ngwobrau\u2019r llynedd."}, {"text_idx": "#000066", "text": "Mae holl ganlyniadau\u2019r rasys ar gael i\u2019w gweld ar-lein yn "}, {"text_idx": "#000067", "text": "Bydd ffotograffau swyddogol o\u2019r rasys ar gael yn ddiweddarach yr wythnos hon ar photo-fit.net, gan ffotograffydd swyddogol ras 10K Bae Abertawe Admiral."}]